ალეშანდრე პანტოჟა

**ალეშანდრე პანტოჟა პასიდომუ** (დ.16 აპრილი, 1990) — ბრაზილიელი პროფესიონალი შერეული საბრძოლო ხელოვნების მებრძოლი. ამჟამად ის აბსოლუტური საბრძოლო ჩემპიონატის (UFC) უმსუბუქესი წონის დივიზიონში ასპარეზობს, სადაც ის ყოფილი ჩემპიონია. იგი ყველა დროის ერთ-ერთი ყველაზე ტიტულოვანი უმსუბუქესი წონის მებრძოლია. 2025 წლის 15 ივლისის მონაცემებით, ის აბსოლუტური საბრძოლო ჩემპიონატის მამაკაცთა P4P რეიტინგში მე-4 ადგილზეა.

პანტოჟამ აბსოლუტური საბრძოლო ჩემპიონატის უმსუბუქესი წონის ჩემპიონობა მოიპოვა ბრენდონ მორენოს დამარცხებით UFC 290-ზე, 2023 წლის 8 ივლისს. მას შემდეგ მან ტიტული ზედიზედ ოთხჯერ დაიცვა. პანტოჟას უმსუბუქესი წონის დივიზიონში აბსოლუტური საბრძოლო ჩემპიონატის მრავალი რეკორდი ეკუთვნის, მათ შორის ყველაზე მეტი მოგება, ყველაზე მეტი მტკივნეული ილეთით მოგება და ყველაზე მეტი ვადამდელი გამარჯვება. ის ასევე პირველი მამაკაცი უმსუბუქესი წონის მებრძოლია, რომელმაც ტიტულისთვის ბრძოლა 35 წლის ან უფრო დიდ ასაკში მოიგო.

## შერეული საბრძოლო ხელოვნების კარიერა 
**აბსოლუტური საბრძოლო ჩემპიონატი (UFC)**

ალეშანდრეს დებიუტი 2017 წლის 28 იანვარს შედგა UFC Fox-ზე 23-ის ღონისძიებაზე ერიკ შელტონის წინააღმდეგ. მან ბრძოლა მსაჯთა გაყოფილი გადაწყვეტილებით მოიგო. შემდეგ პანტოჟა 2017 წლის 16 ივლისს ნილ სირის დაუპირისპირდა UFC Fight Night 113-ის ღონისძიებაზე და მესამე რაუნდში კისრის მტკივნეული მახრჩობელა ილეთით გაიმარჯვა. აბსოლუტური საბრძოლო ჩემპიონატის ორგანიზაციაში მესამე ორთაბრძოლა პანტოჟამ დასტინ ორტიზის წინააღმდეგ 2018 წლის 20 იანვარს ჩაატარა UFC 220-ის ღონისძიებაზე და მსაჯთა ერთსულოვანი გადაწყვეტილებით ორგანიზაციაში პირველად დამარცხდა. მარცხის მიუხედავად ბრაზილიელი მებრძოლი საბრძოლო ოქტაგონს მალევე 2018 წლის 19 მაისს დაუბრუნდა და ამჯერად UFC Fight Night 129-ზე ბრენდონ მორენოსთან მსაჯთა ერთსულოვანი გადაწყვეტილებით გაიმარჯვა. მომავალმა ჩემპიონმა 2018 წელს მესამე ორთაბრძოლის გამართვაც შეძლო და 17 ნოემბერს UFC Fight Night 140-ზე ულკა სასაკის დაუპირისპირდა, პანტოჟამ ბრძოლა პირველ რაუნდში კისრის მტკივნეული მახრჩობელა ილეთით მოიგო და საჩემპიონო ამბიციებიც გაუჩნდა.

ალეშანდრე საბრძლო ოქტაგონს 2019 წლის 13 აპრილს დაუბრუნდა, UFC 236-ზე უილსონ რეისის წინააღმდეგ გამართა და პირველი რაუნდის ტექნიკური ნოკაუტით გაიმარჯვა. მიუხედავად იმისა რომ პანტოჟამ შემდეგი ორთაბრძოლა იმავე წლის 27 ივლისს UFC 240-ზე დევისონ ფიგეირედოსთან დათმო მისი ბრძოლით ორგანიზაცია კმაყოფილი დარჩა და საღამოს საუკეთესო ბრძოლისთვის განკუთვნილი ბონუსი ორივე მებრძოლს ერგო. 2019 წელსვე, 21 დეკემბერს, ბრაზილიელმა მებრძოლმა UFC Fight Night 165-ის ღონისძიებაზე მეტ შნელს პირველი რაუნდის ნოკაუტით მოუგო და საღამოს საუკეთესო მებრძოლისთვის განკუთვნილი ბონუსიც მიიღო. ნახევარწლიანი პაუზის შემდეგ ბრაზილიელი მებრძოლი საბრძოლო ოქტაგონს 2020 წლის 19 ივლისს დაუბრუნდა და UFC Fight Night 172-ზე ასკარ ასკაროვთან მსაჯთა ერთსულოვანი გადაწყვეტილებით წააგო.

2021 წელს UFC Fight Night: Overeem vs. Volkov-ის ღონისძიებაზე UFC-ის ორგანიზაციის დებიუტანტს, თუმცა სხვა ორგანიზაციებში გამოცდილ მოწინააღმდეგეს, პორტუგალიელ მანელ კაპეს დაუპირისპირდა და მსაჯთა ერთსულოვანი გადაწყვეტილებით გაიმარჯვა. 2021 წელსვე პანტოჟამ UFC ESPN-ზე 29-ს ღონისძიებაზე 21 აგვისტოს გამართა ბრძოლა ამერიკელ ბრენდონ როივალთან, ბრძოლა მეორე რაუნდში კისრის მტკივნეული მახრჩობელა ილეთით მოიგო, საღამოს საუკეთესო მებრძოლის ბონუსიც მიიღო და შემდეგი საჩემპიონო ბრძოლის ჩატარების უფლებაც მიიღო, თუმცა მუხლის ტრავმის გამო საჩემპიონო ორთაბრძოლა ვერ ჩაატარა. ერთი წლის შემდეგ 2022 წლის 30 ივლისს UFC 277-ზე ალეშანდრე ამჯერად ალექს პერესს დაუპირისპირდა და კისრის მტკივნეული მოგრეხვით მსაჯის ვადამდელი გადაწყვეტიელბით გაიმარჯვა. ამ გამარჯვებით საღამოს საუკეთესო მებრძოლისთვის განკუთვნილი ბონუსიც მიიღო და საჩემპიონო ორთაბრძოლის ჩატარების უფლებაც.

**UFC-ის უმსუბუქესი წონის ჩემპიონი**

ალეშანდრე პანტოჟას საჩემპიონო ისტორია 2023 წლის 8 ივლისს იწყება, როდესაც უმსუბუქესი წონის საჩემპიონო ორთაბრძოლაში მექსიკელ ბრენდონ მორენოს დაუპირისპირდა [UFC 290-ზე და მსაჯთა გაყოფილი გადაწყვეტილებით დივიზიონის ჩემპიონი გახდა. ორგანიზაციის გადაწყვეტილებით ორივე სპორტსმენმა საღამოს საუკეთესო ბრძოლისთვის განკუთვნილი ბონუსი მიიღო.

ჩემპიონის რანგში პანტოჟამ პირველი ბრძოლა იმავე წლის 16 დეკემბერს ჩაატარა UFC 296-ის ღონისძიებაზე, სადაც რემატჩში ბრენდონ როივალს დაუპირისპირდა და მსაჯთა ერთსულოვანი გადაწყვეტილებით უმსუბუქესი წონის საჩემპიონო ქამარი პირველად დაიცვა.

ბრაზილიელმა მებრძლმა სატიტულო დაცვა მეორედ ავსტრალიელ სტივ ერცეგთან 2024 წლის 4 მაისს UFC 301-ზე მსაჯთა ერთსულოვანი გადაწყვეტილებით მოახერხა. ამავე წლის 7 დეკემბერს პანტოჟა იაპონური შერეული საბრძოლო ხელოვნების ორგანიზაციის, რიზინის ჩემპიონ კაი ასაკურას დაუპირისპირდა. ბრძოლა მეორე რაუნდში ბრაზილიელი ჩემპიონის მიერ შესრულებული კისრის მტკივნეული მახრჩობელა ილეთით დასრულდა და ალეშანდრე პანტოჟამ უმსუბუქესი წონის საჩემპიონო ქამარი მესამედ დაიცვა. კაი ასაკურასთან შესრულებული მტკივნეული მახრჩობელა ილეთით კი ჩემპიონმა საღამოს საუკეთესო მებრძლისთვის განკუთვნილი ბონუსიც მიიღო. 

შემდეგი სატიტულო ქამრის დაცვა ბრაზილიელმა ჩემპიონმა ახალზელანდიელ კაი კარა-ფრანცის წინააღმდეგ შეძლო, როდესაც 2025 წლის 28 ივნისს UFC 317-ის ღონისძიებაზე თავის საყვარელი კისრის მტკივნეული მახრჩობელა ილეთით გაიმარჯვა. ამ გამარჯვებით ალეშანდრე პანტოჟას UFC-ის უმსუბუქესი წონით დივიზიონში ყველაზე მეტი გამარჯვება, ყველაზე მეტი მტკივნეული მახრჩობელა ილეთით გამარჯვება და ყველაზე მეტი ვადამდელი გამარჯვება დაუგროვდა.

## მიღწევები 
**აბსოლუტური საბრძოლო ჩემპიონატი (UFC)**

* უმსუბუქესი წონის დივიზიონის ჩემპიონი (ერთხელ, მოქმედი)
** ტიტულის ოთხი წარმატებული დაცვა
** მეორე ყველაზე მეტი სატიტულო გამარჯვება უმსუბუქესი წონითი დივიზიონის ისტორიაში (5) (დემეტრიუს ჯონსონის შემდეგ)
* საღამოს საუკეთესო მებრძოლი (ოთხჯერ) vs მეტ შნელი, ბრენდონ როივალი 1, ალექს პერესი და კაი ასაკურა
** მესამე ყველაზე მეტი ბრძოლის შემდეგი ბონუსი უმსუბუქესი წონითი დივიზიონის ისტორიაში (6) (შედეგს იყოფს კაი კარა-ფრანცთან და ბრენდონ როივალთან)
* ყველაზე მეტი მოგება უმსუბუქეს წონით დივიზიონში (14)

## სქოლიო 
კატეგორია:ცოცხალი ადამიანები